Solidariteit vereer ‘hedendaagse helde’  Solidariteit en Solidariteit Helpende Hand het uit eerbetoon vir gesondheidswerkers Maandag ŉ wit lint om die Unitas-hospitaal in Centurion gespan. (Foto: Solidariteit/Twitter) Solidariteit en Solidariteit Helpende Hand het uit eerbetoon vir gesondheidswerkers Maandag ŉ wit lint om die Unitas-hospitaal in Centurion gespan. Die wit lint en strik is ŉ simbool van dankbaarheid vir die onbaatsugtige werk wat gesondheidwerkers nou al bykans 12 maande in die voorste linies van die Covid-19-pandemie bly lewer. “Dit is ŉ ongelooflike eer om buite ŉ hospitaal te kan staan en ons gesondheidswerkers te kan vereer met die wete dat daar tans in hierdie gebou heldedade plaasvind om mense se lewens te red,” het dr. Dirk Hermann, die bestuurshoof van Solidariteit, gesê. “Woorde kan nie ons dankbaarheid vir gesondheidswerkers se harde werk uitdruk nie. Ons bewonder hulle krag, moed en opoffering. Gesondheidswerkers is die hedendaagse helde van Suid-Afrika.” Dr. Dirk Hermann van Solidariteit het gesê gesondheidwerkers verdien dus SA se buitengewone steun. (Foto: Solidariteit/Twitter) Hermann het benadruk dat hierdie mense ongelooflike lang ure werk onder moeilike omstandighede en is buite verhouding aan die virus blootgestel. “Hulle verdien dus ons buitengewone steun.” Solidariteit moedig die gemeenskap aan om deel te neem aan die aksie en ŉ boodskap van waardering vir alle dokters, verpleegsters en ondersteunende personeel te skryf. “Elkeen wat kan, moet asseblief die moeite doen om persoonlik hul boodskap vir ons gesondheidswerkers op die wit lint te kom skryf. Diegene wat dit nie kan doen nie; ons moedig julle aan om op ons webblad so ŉ boodskap te skryf, dan sal ons dit self op die strik gaan plaas.” Om ŉ boodskap van waardering vir Suid-Afrika se gesondheidswerkers te stuur, klik hier.